ማርክስ የሁለተኛ ደረጃ ትምህርቱን ሲጨርስ ለአንድ ዓመት በቦን ዩኒቨርስቲ ከቆየ በኋላ ወደ በርሊን አመራ፡፡ በዚህ ጊዜ አባቱ የጻፉለት 17 ደብዳቤዎች አሉ። ሆኖም ማርክስ አባቱ ለጻፉለት በርካታ ደብዳቤዎች ምላሽ የሰጠው በአንድ ደብዳቤ ነው፡፡ ይህ ደብዳቤ የተጻፈው ኖቬምበር 10 1837 ዓ.ም (እኤአ) ነበር፡፡ ለወትሮው ለአባቱ የሚጽፈው ደብዳቤ አጭር ቢሆንም፤ ከአንድ ዓመት በላይ በበርሊን የህግ ፋካልቲ ከቆየ በኋላ ለአባቱ የጻፈው ከታች የምታነቡት ደብዳቤ ግን ረጅም ነው፡፡ ርዝመቱም ለደብዳቤው ትልቅ ግምት እንድንሰጠው የሚያደርግ ነው፡፡ ደብዳቤው በበርሊን በቆየበት አንድ ዓመት የተፈጠረውን የሐሳብ ለውጥ የሚያመለክትና የቀድሞ ሮማንቲካዊ ዘዬ ያለውን የራሱን ሐሳብ የሚተችበት ነው፡፡ ለተወሰነ ጊዜ ለካንት (Kant) እና ፊች (Fichte) ሐሳባዊ ፍልስፍናዎች የነበረውን ፍቅር መተዉን ያሳየበት ደብዳቤ ነው፡፡ ደብዳቤው እንደሚከተለው ይነበባል፡፡
